### Resumé

Der orienteres om beslutning truffet af borgmesteren om tilbudsgivning på tvangsauktion over ejendommen [adresse] Gadbjerg. Beslutningen er truffet i henhold til kommunestyrelseslovens § 31, stk. 1.

### Sagsfremstilling

Den 17. maj 2024 blev der ved Retten i Kolding afholdt tvangsauktion over ejendommen [adresse] Gadbjerg.

Ejendommen er et ubeboet enfamilieshus på 211 m2 opført i 1927 på en 1.020 m2 stor grund. Bygningerne er i dårlig vedligeholdelsesstand og nedrivningsegnet.

Ejendommen ligger centralt i [adresse] som nærmeste nabo til Bredsten-Gadbjerg Skole, dagsinstitutionen Labyrinten, [adresse] og [adresse].

Med henblik på at kunne varetage kommunens strategiske interesse i at erhverve ejendommen ud fra overordnede byudviklingsmæssig hensyn, traf borgmesteren den 16. maj 2024 jf. kommunestyrelseslovens § 31, stk. 1 beslutning på kommunalbestyrelsens vegne om, at der på ovennævnte auktion kunne afgives bud op til 130.000 kr. ud over det såkaldte størstebeløb, som skal afholdes ud over budsummen. Borgmesterbeslutningen er vedlagt som bilag.

Efter kommunestyrelseslovens § 31, stk. 1 kan borgmesteren på kommunalbestyrelsens vegne afgøre sager, som ikke tåler opsættelse eller ikke giver anledning til tvivl.

I det konkrete tilfælde muliggjorde berammelsestidspunktet for tvangsauktionen ikke en forudgående behandling af sagen i Økonomiudvalg og Byråd.

Vejle Kommune gav møde ved auktionen, men fik ikke hammerslag på ejendommen, der blev solgt til anden side for en budsum på 178.000 kr.

Borgmesterens beslutning forelægges til orientering, jf. kommunestyrelsesloven § 31, stk. 2, hvorefter det påhviler borgmesteren at orientere kommunalbestyrelsen om beslutninger truffet efter lovens § 31, stk. 1 senest på førstkommende ordinære møde.

### Økonomi

Sagen har ingen bevillingsmæssige konsekvenser.

### Indstilling Kommunaldirektøren indstiller,

at borgmesterbeslutning af 16. maj 2024 om tilbudsgivning på tvangsauktion over ejendommen [adresse] Gadbjerg tages til efterretning.

### Beslutning

Taget til efterretning.